| Dato  30. aug. 2024 |
| --- |
|  |

|  |
| --- |
|  |

**Høringssvar fra MED-udvalget på Firhøjskolen vedr. budget 2025**

MED-udvalget på Firhøjskolen har drøftet høringsmaterialet i forbindelse med det administrative budget for 2025 samt overslagsårene 2026 – 2028 og har følgende bemærkninger:

**Resumé:**

MED på Firhøjskolen er bekymrede over, at det behov for budgetjusteringer, der eksisterer på skoleområdet grundet stigningen i elever på specialtilbud (U1), er fjernet i 2025. MED kvitterer for, at der er pris- og lønfremskrivning over hele linjen. Moderniseringen af Firhøj Stadion (U58) hilses velkommen. Turboforløbene bør ikke omfatte fri- og privatskoleelever. De bør være forbeholdt elever, der har valgt at gå i de kommunale skoler. Vi kan tilslutte ungegarantien - a la Hjørringmodellen - når finansieringen til de øgede opgaver i skoleregi medfølger. STIME kan indgå som en naturlig del af samarbejdsmodellen i folkeskolerne. Flot byggeteknisk gennemgang af skolerne. Vi har fortsat et behov for løbende at få renoveret vores faglokaler, der ikke er omfattet af renoveringen i indeværende år. 0,4 mio er ikke meget til renovering af samtlige faglokaler. Hvordan sikrer vi, at legepladserne ikke forringes fremover? Skolerne får ikke midler til dette. Positivt med en kommunal international skole. Måske passer en evt. opstart af den internationale skole med, at muligheden for kommunale finansiering om et par år igen er bedre? Puljen til langtidssygdom bør bevares, da en nedlæggelse kan få store konsekvenser for især de mindre skolers økonomi, hvis de rammes af langtidssygdom, og puljen ikke eksisterer. Samtidig mener vi, at seniorordningen kan være en god måde at fastholde uddannet arbejdskraft på. 2-lærer ordningen er vigtig og sikrer, at der er ekstra ressourcer i form af tidlig indsats til eleverne i indskolingen. Kulmult er et godt tilbud, der tilgodeser, at alle børn uanset baggrund møder mange dele af kulturen, så den ikke kun er forbeholdt eliten. Vi foreslår, at tandplejen gøres mobil således, at yderområderne har lettere ved at tilgå tandplejen; især set i lyset af for højt elevfravær. Før-SFO-ordning er ok, hvis der følger midler med. Folkeskolerne skal ikke reduceres med 2,5 %.

**Overordnet set**

Kommentarer til perspektivnotatet:

MED-udvalget på Firhøjskolen er bekymret over, at det behov for budgetjusteringer, der eksisterer på skoleområdet grundet stigningen i elever på specialtilbud (U1), er fjernet i 2025. På skolen oplever vi de elever, som vi indstiller til visitationsudvalget har et behov for specialundervisning udover 9 timer om ugen. Skolens data fra den nationale trivselsundersøgelse, data omkring fraværende elever, faglige resultater, og lærernes 3 i 1 måling (arbejdsmiljø) peger på, at vi fortsat oplevet, at flere elever har brug for et specialiseret skoletilbud. Vi arbejder på alle fronter for at øge trivslen og forbedre elevernes faglige resultater, og vi ønsker fortsat at kunne inkludere flest mulig i regi af folkeskolen, men de elever, der har et reelt behov for det, skal kunne komme i et spec. tilbud.

MED-udvalget kvitterer for, at der er pris- og lønfremskrivning over hele linjen.

Vi hilser moderniseringen af Firhøj Stadion (U58) velkommen. Styrkes fællesskaberne udenfor skoleregi, har det en positiv effekt på trivslen i skolen.

Hensigtserklæringer fra 2024:

H9: MED-udvalget på Firhøjskolen mener ikke, at turboforløbene skal omfatte fri- og privatskoleelever. De skal være forbeholdt elever, der har valgt at gå i de kommunale skoler. Det er en af måderne, hvorpå vi som kommune kan styrke familiernes valg af den kommunale grundskole.

H19: MED-udvalget tilslutter sig en ungegaranti a la Hjørringmodellen, når finansieringen til de øgede opgaver i skoleregi medfølger.

H23: MED-udvalget ser positivt på, at Kalundborg Kommune indgår i STIME-partnerskabet for at understøtte børn og unge i psykisk mistrivsel. Det kan indgå som en naturlig del af samarbejdsmodellen i folkeskolerne.

H25: MED-udvalget kvitterer for midler til efterslæb på skolens bygninger, men vil også gøre opmærksom på, at det fortsat er nødvendigt at sætte et beløb af til løbende renovering af skolen, så vi ikke står i samme situation igen om nogle år. Det er en flot gennemgang af bygningerne og oversigt over løbende vedligehold. Vi kan se, at der er år, hvor der er sat 0 kr. af til vedligehold af skolen. 2028, 2031 og 2032. Vi har fortsat et behov for løbende at få renoveret vores faglokaler, der ikke er omfattet af renoveringen i indeværende år. 0,4 mio. er ikke meget til renovering af samtlige faglokaler.

Vi er forundrede over, at det fremgår af H25 s. 5, at redskaber på legepladserne ikke udskiftes, hvis de ikke længere lever op til sikkerhedskravene. Det har tidligere været aftalt, at Team Ejendomme skal udskifte redskaberne. Hvordan sikrer vi, at legepladserne ikke forringes fremover? Skoler får ikke midler til dette. Skolens udeområder er også vigtige at holde vedlige.

H26: MED-udvalget ser positivt på en kommunal international skole. Vi kan se en positiv afsmittende effekt ud i de andre folkeskoler ift. den internationale dimension. Måske passer en evt. opstart af den internationale skole med, at muligheden for kommunal finansiering om et par år er bedre igen?

H41: Langtidssygefraværspuljen og seniorordningen skal evt. nedlægges.

MED-udvalget fraråder kraftigt, at puljerne nedlægges i HR. Det kan få store konsekvenser for især de mindre skolers økonomi, hvis de bliver ramt af langtidssygdom. Samtidig kan seniorordningen være en god måde at fastholde uddannet arbejdskraft på. I dag er det ~~på skolerne~~ i forvejen svært at rekruttere uddannede lærere og pædagoger. Solidaritetsprincippet ønsker MED-udvalget at fastholde.

U12: Understøtning af folkeskolestrategien. MED-udvalget kvitterer for udvalgets beslutning; især omkring 2-lærer ordningen, der sikrer, at der er ekstra ressourcer i form af tidlig indsats til eleverne i indskolingen. Vi er glade for udvidelsen af tolærerordningen til også at gælde 0. klasse jf. H21, da tolærerordninger i vores optik er med til at øge såvel faglighed som trivsel for vores elever. Samtidig har tidlig indsats i skolerne en effekt for resten af skoleforløbet for klasserne som helhed samt de enkelte elever.

KFU Kumult: MED mener, at Kulmult er et tilbud, der tilgodeser, at alle børn uanset baggrund møder mange dele af kulturen, så denne ikke kun er forbeholdt eliten. Det vil være ualmindelig dyrt for de enkelte institutioner, hvis de hver især skal tilkøbe gode forløb af denne kvalitet. Derfor vil MED kvittere for denne beslutning.

ÆSU Tandplejen: Vi foreslår, at tandplejen gøres mobil således, at yderområderne har tættere til tandplejen; dette vil endvidere bidrage til nedbringelse af elevfraværet, da transport til og fra tandplejen tager uforholdsmæssig lang tid for elever i yderområderne.

Råderumskatalog for 2025:

17: MED-udvalget kan tilslutte sig en før-SFO ordning, hvis der følger midler med, der sikrer den pædagogiske kvalitet. Imidlertid har vi et godt overgangsarbejde i vores område således, at børnene kun oplever et skifte/en overgang. Vi vil fremadrettet invitere de store børn op på skolen en gang om ugen.

19: MED-udvalget er meget bekymrede over, at det foreslås, at folkeskolerne skal reduceres med 2,5 %. Investering i folkeskolen er nødvendig og skal også ses som en investering i fremtidens borgere.

Med venlig hilsen

Signe Broe Søren Rytter Johansen

*Formand for MED Næstformand for MED*